Title: ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษเฉพาะกิจการประมงทะเล ตามมติคณะรัฐมนตรี เมื่อวันที่ 12 กันยายน พ.ศ. 2560

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
เฉพาะกิจการประมงทะเล
ตามมติคณะรัฐมนตรี เมื่อวันที่ ๑๒ กันยายน พ.ศ. ๒๕๖๐[๑]

อาศัยอำนาจตามความในมาตรา ๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ ลงวันที่ ๑๐
กรกฎาคม พุทธศักราช ๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
และมาตรา ๑๗ แห่งพระราชบัญญัติคนเข้าเมือง
พ.ศ. ๒๕๒๒ นายกรัฐมนตรี และรัฐมนตรีว่าการกระทรวงมหาดไทย โดยอนุมัติของคณะรัฐมนตรี
เมื่อวันที่ ๑๒ กันยายน พ.ศ. ๒๕๖๐ ออกประกาศไว้ ดังต่อไปนี้

ข้อ ๑  คนต่างด้าวที่จะได้รับอนุญาตให้เข้ามาอยู่ในราชอาณาจักรเป็นกรณีพิเศษเฉพาะกิจการประมงทะเลตามประกาศนี้
หมายถึงคนต่างด้าวหลบหนีเข้าเมืองสัญชาติกัมพูชา ลาว และเมียนมา ที่มีอายุตั้งแต่สิบแปดปีบริบูรณ์ขึ้นไป
ที่เข้ามาหรืออยู่ในราชอาณาจักรก่อนวันที่ประกาศนี้มีผลใช้บังคับ และไม่อยู่ในระหว่างการได้รับการผ่อนผันให้อยู่ในราชอาณาจักรเป็นกรณีพิเศษตามประกาศกระทรวงมหาดไทยฉบับอื่น
ใน ๒๒ จังหวัดที่มีพื้นที่ติดทะเลได้แก่ (๑) จังหวัดกระบี่ (๒) จังหวัดจันทบุรี (๓) จังหวัดฉะเชิงเทรา
(๔) จังหวัดชลบุรี (๕) จังหวัดชุมพร (๖) จังหวัดตราด (๗) จังหวัดตรัง (๘) จังหวัดนครศรีธรรมราช (๙) จังหวัดนราธิวาส
(๑๐) จังหวัดประจวบคีรีขันธ์ (๑๑) จังหวัดปัตตานี
(๑๒) จังหวัดพังงา (๑๓) จังหวัดเพชรบุรี (๑๔) จังหวัดภูเก็ต (๑๕) จังหวัดระนอง (๑๖) จังหวัดระยอง (๑๗) จังหวัดสมุทรปราการ (๑๘) จังหวัดสมุทรสาคร
(๑๙) จังหวัดสมุทรสงคราม (๒๐) จังหวัดสุราษฎร์ธานี
(๒๑) จังหวัดสงขลา และ (๒๒) จังหวัดสตูล

ข้อ ๒  คนต่างด้าวตามข้อ
๑ ที่ประสงค์จะได้รับอนุญาตให้เข้ามาอยู่ในราชอาณาจักรเป็นกรณีพิเศษตามประกาศนี้
ให้ไปรายงานตัวเพื่อดำเนินการ ณ ศูนย์บริการแบบเบ็ดเสร็จ ใน ๒๒ จังหวัดชายทะเล
ดังนี้
(๑) ยื่นคำขอจัดทำทะเบียนประวัติและบัตรประจำตัวตามกฎหมายว่าด้วยการทะเบียนราษฎร
ตั้งแต่วันที่ ๑ ตุลาคม พ.ศ. ๒๕๖๐ ถึงวันที่ ๓๑ ตุลาคม พ.ศ. ๒๕๖๐
พร้อมทั้งตรวจสุขภาพและประกันสุขภาพ
(๒) เมื่อคนต่างด้าวได้หลักฐานการตรวจสุขภาพและประกันสุขภาพ
พร้อมทั้งเอกสารที่นายจ้างรับเข้าทำงานแล้ว
ให้ไปยื่นคำขอรับหนังสือคนประจำเรือตามกฎหมายว่าด้วยการประมง ณ
ศูนย์บริการแบบเบ็ดเสร็จ ได้ถึงวันที่ ๑๕ พฤศจิกายน พ.ศ. ๒๕๖๐
คนต่างด้าวที่ได้ดำเนินการตามวรรคหนึ่งแล้ว
ให้อยู่ในราชอาณาจักรเป็นการชั่วคราวได้ไม่เกินวันที่ ๑๕ พฤศจิกายน พ.ศ. ๒๕๖๐
เมื่อคนต่างด้าวได้รับหนังสือคนประจำเรือตามกฎหมายว่าด้วยการประมงแล้ว
ให้อยู่ในราชอาณาจักรเป็นการชั่วคราว ได้ไม่เกินวันที่ ๓๐ กันยายน พ.ศ. ๒๕๖๑

ข้อ ๓  มิให้นำมาตรา ๕๔
แห่งพระราชบัญญัติคนเข้าเมือง พ.ศ. ๒๕๒๒
มาใช้บังคับแก่คนต่างด้าวที่ได้รับอนุญาตให้อยู่ในราชอาณาจักรเป็นการชั่วคราว
ตามข้อ ๒

ข้อ ๔  การอนุญาตให้คนต่างด้าวอยู่ในราชอาณาจักรได้เป็นการชั่วคราวตามประกาศนี้เป็นอันสิ้นผลในกรณีอย่างใดอย่างหนึ่ง
ดังต่อไปนี้
(๑) เป็นโรคต้องห้ามตามที่กระทรวงสาธารณสุขประกาศกำหนดหรือเป็นผู้ที่สุขภาพไม่สมบูรณ์แข็งแรงที่เป็นอุปสรรคต่อการทำงานโดยอยู่ในดุลยพินิจของแพทย์
(๒) ต้องโทษตามคำพิพากษาถึงที่สุดให้จำคุก
เว้นแต่ความผิดซึ่งได้กระทำโดยประมาทหรือความผิดลหุโทษ
(๓) ออกนอกเขตท้องที่จังหวัดที่ได้จัดทำทะเบียนประวัติ
หรือจังหวัดที่ได้รับอนุญาตให้ทำงานเว้นแต่
(ก)
ได้เคลื่อนย้ายออกนอกท้องที่จังหวัดที่ได้รับอนุญาตโดยทางเรือ หรือทางบก เพื่อไปทำงานในท้องที่ทุกแห่งที่มีท่าเรือทำการประมงทะเล
ทั้งนี้ มิให้ออกนอกเขตบริเวณท่าเรือที่ทำการประมงทะเล
(ข) เพื่อปฏิบัติตามกฎหมาย ระเบียบ ข้อบังคับ
เป็นพยานศาล ได้รับหมายเรียกจากพนักงานสอบสวน
หรือมีหนังสือเรียกตัวจากหน่วยงานของรัฐ หรือเพื่อการรักษาพยาบาล โดยมีหนังสือหรือเอกสารที่ราชการออกให้มาแสดง
แล้วแต่กรณี
(ค) ได้รับอนุญาตให้ทำงานกับนายจ้างใหม่
ตามเงื่อนไขที่อธิบดีกรมประมงกำหนด โดยมีหนังสือหรือเอกสารที่ราชการออกให้มาแสดง
(ง)
กรณีแรงงานต่างด้าวขอไปทัศนศึกษา หรือสันทนาการในเขตท้องที่จังหวัดอื่น ให้นายจ้างจัดทำหนังสือพร้อมรายชื่อเลขประจำตัวของคนต่างด้าวตามกฎหมายว่าด้วยการทะเบียนราษฎรที่จะไปทัศนศึกษาหรือสันทนาการ
แจ้งให้นายทะเบียนอำเภอหรือนายทะเบียนท้องถิ่นทราบก่อนวันเดินทางและเมื่อเดินทางกลับเข้ามาในท้องที่
 ทั้งนี้ ไม่เกินครั้งละเจ็ดวัน
(๔) หน่วยงานด้านความมั่นคงหรือการรักษาความสงบเรียบร้อย
รายงานว่าคนต่างด้าวดังกล่าวมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน
หรือมีพฤติการณ์อันน่าเชื่อว่าเป็นภัยต่อสังคม
หรือจะก่อเหตุร้ายให้เกิดอันตรายต่อความสงบสุข
หรือความปลอดภัยของประชาชนหรือความมั่นคงแห่งราชอาณาจักร
(๕) ถูกเลิกจ้างไม่ว่าในกรณีใด ๆ
ในกรณีตาม (๕) ให้นายจ้างแจ้งให้นายทะเบียนตามกฎหมายว่าด้วยการบริหารจัดการการทำงานของคนต่างด้าวทราบ
ภายในเจ็ดวันนับแต่วันที่ได้เลิกจ้าง
คนต่างด้าวที่ถูกนายจ้างเดิมเลิกจ้างตาม (๕)
หากประสงค์จะทำงานในราชอาณาจักรต่อไปต้องมีนายจ้างใหม่รับเข้าทำงานในเรือประมงทะเล
ภายในสิบห้าวันนับแต่วันที่ไม่ได้ทำงานอยู่กับนายจ้างเดิม  ทั้งนี้
ให้คนต่างด้าวยื่นคำขอรับหรือแก้ไข หนังสือคนประจำเรือตามกฎหมายว่าด้วยการประมง

ข้อ ๕  การออกนอกเขตท้องที่จังหวัดที่ได้จัดทำทะเบียนประวัติของคนต่างด้าว
เพื่อไปดำเนินการตรวจสัญชาติ ให้ดำเนินการ ดังนี้
(๑) กรณีตรวจสัญชาติในราชอาณาจักร
ณ สถานที่ที่กำหนดให้กรมประมง หรือหน่วยงานในสังกัดจัดทำหนังสือรับรองรายชื่อพร้อมเลขประจำตัวของคนต่างด้าวตามกฎหมายว่าด้วยการทะเบียนราษฎร
และเลขที่หนังสือคนประจำเรือตามกฎหมายว่าด้วยการประมง ที่จะเข้ารับการตรวจสัญชาติเพื่อใช้เป็นเอกสารประกอบในการออกนอกเขตท้องที่จังหวัด
(๒) กรณีการเดินทางไปเพื่อตรวจสัญชาติ
และรับหนังสือเดินทาง เอกสารใช้แทนหนังสือเดินทาง
หรือหนังสือรับรองสถานะบุคคลของคนต่างด้าว นอกราชอาณาจักร ให้กรมประมง หรือหน่วยงานในสังกัดจัดทำหนังสือรับรองรายชื่อพร้อมเลขประจำตัวของคนต่างด้าวตามกฎหมายว่าด้วยการทะเบียนราษฎรและเลขที่หนังสือคนประจำเรือตามกฎหมายว่าด้วยการประมง
เพื่อใช้เป็นเอกสารประกอบในการออกนอกเขตท้องที่จังหวัด
และการดำเนินกรรมวิธีการเดินทางออกนอกราชอาณาจักร และกลับเข้ามาในราชอาณาจักรเพื่อดำเนินการเกี่ยวกับการทำงาน

ข้อ ๖  มิให้นำบทบัญญัติตามมาตรา ๑๒ (๓)
แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับกับคนต่างด้าวตามข้อ ๓
ที่ถือหนังสือเดินทาง เอกสารใช้แทนหนังสือเดินทาง หรือหนังสือรับรองสถานะบุคคล
โดยได้รับการตรวจลงตราประเภทคนอยู่ชั่วคราวที่เข้ามาในราชอาณาจักรเพื่อการทำงาน

ข้อ ๗  หนังสือเดินทาง
เอกสารใช้แทนหนังสือเดินทาง
หรือหนังสือรับรองสถานะบุคคลของคนต่างด้าวต้องเป็นแบบที่กระทรวงการต่างประเทศให้การรับรอง

ข้อ ๘  ให้พนักงานเจ้าหน้าที่ตามกฎหมายว่าด้วยคนเข้าเมืองประทับตราอนุญาตให้คนต่างด้าว
ซึ่งถือเอกสารตามข้อ ๗ เข้ามาและทำงานอยู่ในราชอาณาจักร
นับตั้งแต่วันที่อนุญาตจนถึงวันที่ ๓๐ กันยายน พ.ศ. ๒๕๖๑

ข้อ ๙  เมื่อสิ้นสุดการอนุญาตหรือการอนุญาตเป็นอันสิ้นผลตามประกาศนี้
ให้คนต่างด้าวดังกล่าวอยู่ในราชอาณาจักรได้อีกสิบห้าวัน
เพื่อเตรียมการเดินทางออกนอกราชอาณาจักร

ทั้งนี้ ตั้งแต่วันที่ ๑ ตุลาคม พ.ศ. ๒๕๖๐ เป็นต้นไป

ประกาศ
ณ วันที่ ๓๐ กันยายน พ.ศ. ๒๕๖๐
พลเอก
ประยุทธ์  จันทร์โอชา
นายกรัฐมนตรี
พลเอก
อนุพงษ์  เผ่าจินดา
รัฐมนตรีว่าการกระทรวงมหาดไทย

พัชรภรณ์/อัญชลี/จัดทำ
๕ ตุลาคม ๒๕๖๐

ปริญสินีย์/ตรวจ
๒๗ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๔๔ ง/หน้า ๒๘/๓ ตุลาคม ๒๕๖๐